b'\n_START_ARTICLE_\nJanina Mi\xc5\xa1\xc4\x8diukait\xc4\x97\n_START_SECTION_\nI\xc5\xa1silavinimas\n_START_PARAGRAPH_\nBaig\xc4\x97 Kauno J. Gruod\xc5\xbeio auk\xc5\xa1tesi\xc4\x85j\xc4\x85 muzikos mokykl\xc4\x85 (1967 m., klarneto klas\xc4\x97), 1986-1988 studijavo Lietuvos konservatorijos Klaip\xc4\x97dos fakultetuose, 2008\xc2\xa0m. studijas t\xc4\x99s\xc4\x97 Vilniaus pedagoginio universiteto muzikos edukologijos magistrant\xc5\xabroje. D\xc4\x97st\xc4\x97 Lietuvos muzikos ir teatro akademijoje ir Vilniaus Balio Dvariono muzikos mokykloje.\n_START_SECTION_\nKarjera\n_START_PARAGRAPH_\n1967-1972 orkestro "Oktava" solist\xc4\x97; 1972-1974 Maskvos muzikholo "Roskoncert" solist\xc4\x97; nuo 1974 m. orkestro "Trimitas" solist\xc4\x97; nuo 1992 m. "\xc5\xbdvaig\xc5\xbed\xc5\xbei\xc5\xb3 kvarteto" nar\xc4\x97._NEWLINE_Koncertavo JAV, JAE, Japonijoje, devyniose Afrikos valstyb\xc4\x97se, beveik visose Europos \xc5\xa1alyse ir buvusios SSSR respublikose. Dainavo lietuvi\xc5\xb3, angl\xc5\xb3, vokie\xc4\x8di\xc5\xb3, pranc\xc5\xabz\xc5\xb3, japon\xc5\xb3, bulgar\xc5\xb3, lenk\xc5\xb3, rus\xc5\xb3 ir kt. kalbomis._NEWLINE_Atliko solo partijas ar duetus roko oratorijoje "Ugnies u\xc5\xbekalb\xc4\x97jimas" (1977), roko operoje "J\xc5\xabrat\xc4\x97 ir Kastytis" (2002), miuzikle "Kurto Vailio moterys" (2001), projekte "Roko klasikos metamorfoz\xc4\x97s" (2000) ir kt._NEWLINE_Pirmoji sudainavo kai kuriuos M. Tamo\xc5\xa1i\xc5\xabno, T. Leiburo, V. Telksnio, M. Noviko, A. Raudonikio ir kt. Lietuvos ir u\xc5\xbesienio kompozitori\xc5\xb3 vokalinius k\xc5\xabrinius._NEWLINE_2007-2008 m. dalyvavo LRT \xe2\x80\x9eI\xc5\xa1\xc5\xa1\xc5\xabkyje \xc5\xbevaig\xc5\xbed\xc4\x97ms\xe2\x80\x9c, kuriame buvo ne tik konkurso dalyv\xc4\x97, bet ir kit\xc5\xb3 dalyvi\xc5\xb3 mokytoja. Spec. komisijos, kuriai vadovavo kompozitorius L. Vilkon\xc4\x8dius, sprendimu pirmuoju Janinos Mi\xc5\xa1\xc4\x8diukait\xc4\x97s premijos laureatu 2008 m. tapo vokalistas Ram\xc5\xabnas Difartas.\n_START_SECTION_\nIn Memoriam\n_START_PARAGRAPH_\nJaninos Mi\xc5\xa1\xc4\x8diukait\xc4\x97s k\xc5\xabrybinei veiklai pristatyti parengtos LTV televizijos laidos "Ne vien tik retro" (1997), "M\xc5\xabs\xc5\xb3 dienos kaip \xc5\xa1vent\xc4\x97" (2009), "Legendos" (2014) ir kt._NEWLINE_Daininink\xc4\x97s atminimui \xc4\xafam\xc5\xbeinti 2009\xc2\xa0m. meno mokyklai Jonavoje suteiktas Jonavos Janinos Mi\xc5\xa1\xc4\x8diukait\xc4\x97s meno mokyklos pavadinimas._NEWLINE_2016 m. sukurtas dokumentinis muzikinis filmas "Janina Mi\xc5\xa1\xc4\x8diukait\xc4\x97. Gyvenimas dainoje". Scenarijaus autorius ir re\xc5\xbeisierius K. \xc5\xa0iaulys (LRT).\n_START_SECTION_\nApdovanojimai\n_START_PARAGRAPH_\nPirmoji konkurso \xe2\x80\x9eVilniaus bok\xc5\xa1tai\xe2\x80\x9c laureat\xc4\x97 (1968), pirmoji Antano \xc5\xa0abaniausko premijos lauretat\xc4\x97 (1990), pirmoji tarptautini\xc5\xb3 festivali\xc5\xb3 laureat\xc4\x97 i\xc5\xa1 Lietuvos ir t. t. Vienintel\xc4\x97 Lietuvos daininink\xc4\x97, pelniusi auk\xc5\xa1\xc4\x8diausius apdovanojimus to meto presti\xc5\xbeiniuose tarptautiniuose estradin\xc4\x97s dainos atlik\xc4\x97j\xc5\xb3 konkursuose "Jalta 80" (Ukrainoje; Didysis prizas), \xe2\x80\x9eAuksinis Orf\xc4\x97jas 82\xe2\x80\x9c (Bulgarijoje; Sidabro medalis), \xe2\x80\x9eGala-84\xe2\x80\x9c (Kuboje, Grand Prix) ir kt._NEWLINE_1979 m. suteiktas nusipelniusios artist\xc4\x97s vardas , 1998 m. apdovanota V-ojo laipsnio kunigaik\xc5\xa1\xc4\x8dio Gedimino ordinu, 1998 m. pripa\xc5\xbeinta ir agent\xc5\xabros \xe2\x80\x9eFactum\xe2\x80\x9c diplomu \xc4\xafvertinta kaip atlik\xc4\x97ja, pelniusi daugiausia (net 13 kart\xc5\xb3) respublikini\xc5\xb3 ir tarptautini\xc5\xb3 pramogin\xc4\x97s muzikos festivali\xc5\xb3 ir konkurs\xc5\xb3 apdovanojim\xc5\xb3._NEWLINE_Pirmoji Lietuvos estrados daininink\xc4\x97, \xc4\xaftraukta \xc4\xaf Lietuvos rekord\xc5\xb3 knyg\xc4\x85 u\xc5\xbe tai, kad daugiausia kart\xc5\xb3 buvo pirmoji.'